CELEX: 32010D0430
Language: bg
Date: 2010-07-26 00:00:00
Title: Решение 2010/430/ОВППС на Съвета от 26 юли 2010 година за създаване на европейска мрежа от независими експертни центрове по въпросите на неразпространението в подкрепа на изпълнението на Стратегията на ЕС срещу разпространението на оръжия за масово унищожение

4.8.2010   
            
            
               BG
            
            
               Официален вестник на Европейския съюз
            
            
               L 202/5
            
         РЕШЕНИЕ 2010/430/ОВППС НА СЪВЕТА
   от 26 юли 2010 година
   за създаване на европейска мрежа от независими експертни центрове по въпросите на неразпространението в подкрепа на изпълнението на Стратегията на ЕС срещу разпространението на оръжия за масово унищожение
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 26, параграф 2 и член 31, параграф 1 от него,
   като има предвид, че:
   
               (1)
            
            
               На 12 декември 2003 г. Европейският съвет прие Стратегия на ЕС срещу разпространението на оръжия за масово унищожение (наричана по-долу „стратегията на ЕС за ОМУ“, глава III от която съдържа списък с мерките, които трябва да се предприемат както в Съюза, така и в трети държави за борба с разпространението на такива оръжия.
            
         
               (2)
            
            
               Съюзът активно изпълнява стратегията на ЕС за ОМУ и прилага мерките, изброени в глава III от нея, сред които изграждането на необходимите структури в рамките на Съюза.
            
         
               (3)
            
            
               На 8 декември 2008 г. Съветът прие своите заключения и документ със заглавие „Нови насоки за действие от страна на Европейския съюз в борбата срещу разпространението на оръжия за масово унищожение и системите за тяхната доставка“ (наричани по-долу „нови насоки за действие“), в който се посочва, че разпространението на ОМУ продължава да бъде едно от най-големите предизвикателства пред сигурността и че политиката на неразпространение е съществена част от Общата външна политика и политика на сигурност.
            
         
               (4)
            
            
               В новите насоки за действие Съветът призовава компетентните състави и органи на Съвета, Комисията, други институции и държавите-членки да вземат конкретни мерки във връзка с посочения документ с оглед постигането на заложените в него цели до края на 2010 г.
            
         
               (5)
            
            
               В новите насоки за действие Съветът подчертава, че в действията на Съюза за противодействие на разпространението може да се използва подкрепата, предоставяна от неправителствена мрежа за неразпространение, която обединява институции в сферата на външната политика и научноизследователски центрове, специализирани в стратегически области на Съюза, като същевременно се доразвиват съществуващи полезни мрежи. Тази мрежа може да се разшири и да обхване институции в трети държави, с които Съюзът провежда конкретен диалог във връзка с неразпространението.
            
         
               (6)
            
            
               На 15—16 декември 2005 г. Европейският съвет прие Стратегия на ЕС за борба с незаконното натрупване и трафика на МОЛВ и боеприпаси за тях (наричана по-долу „стратегията на ЕС за МОЛВ“), в която се задават насоки за действията на Съюза по отношение на малките оръжия и леките въоръжения (МОЛВ). В стратегията на ЕС за МОЛВ е застъпено виждането, че незаконното натрупване и трафикът на МОЛВ и боеприпаси за тях представляват сериозна заплаха за международния мир и сигурност.
            
         
               (7)
            
            
               Сред целите на стратегията на ЕС за МОЛВ са необходимостта от насърчаване на ефективен многостранен подход за изграждане на механизми, на международно или регионално равнище, както и на равнище на Съюза и неговите държави-членки, за противодействие на доставките и дестабилизиращото разпространение на МОЛВ и боеприпаси за тях,
            
         ПРИЕ НАСТОЯЩОТО РЕШЕНИЕ:
   Член 1
   1.   За целите на приноса към по-ефикасното изпълнение на стратегията на ЕС за ОМУ, която се основава на принципите на многостранния подход, предотвратяването и сътрудничеството с трети държави, се създава европейска мрежа от независими експертни центрове по въпросите на неразпространението, за да се спомогне за изпълнението на следните задачи:
   
               а)
            
            
               да насърчи политическия диалог и диалога по въпросите на сигурността, както и обсъждането в дългосрочен план на мерките за борба с разпространението на ОМУ и системите за тяхната доставка, в рамките на гражданското общество, и по-специално в експертните, научните и академичните среди;
            
         
               б)
            
            
               да осигури възможност на участващите в съответните подготвителни групи на Съвета да провеждат консултации с мрежата по въпроси, свързани с неразпространението, и да позволи на представителите на държавите-членки да участват в заседанията на мрежата, председателствани от представителя на върховния представител на Съюза по въпросите на външните работи и политиката на сигурност (ВП);
            
         
               в)
            
            
               да служи като полезно подготвително звено за действията на Съюза и международната общност, свързани с неразпространението, по-специално като представя доклади и/или препоръки на представителя на ВП;
            
         
               г)
            
            
               да допринася за повишаване на осъзнаването от трети държави на предизвикателствата на неразпространението и на необходимостта от сътрудничество със Съюза и в рамките на международни форуми, по-конкретно Организацията на обединените нации, за предотвратяване, възпиране, преустановяване и по възможност премахване на програмите за разпространение, които пораждат загриженост в световен план.
            
         2.   В контекста на Стратегията на ЕС за МОЛВ обхватът на дейностите на предлаганата европейска мрежа от независими експертни центрове по въпросите на неразпространението не се ограничава само до въпроси, свързани със заплахи, произтичащи от разпространението на ОМУ, но включва и въпроси, свързани с конвенционалните оръжия, включително МОЛВ. Включването на въпросите на конвенционалните оръжия в дейността на мрежата ще предостави изключителен инструмент за диалог и препоръки относно действията на Съюза в тази област в рамките на изпълнението на стратегията на ЕС за МОЛВ и политиката на Съюза за конвенционалните оръжия.
   3.   В този контекст проектите, които ще подкрепи Съюзът, обхващат следните специфични дейности:
   
               а)
            
            
               осигуряване на средства за организирането на учредително заседание и годишна конференция с оглед на предаването на доклад и/или препоръки на представителя на ВП;
            
         
               б)
            
            
               осигуряване на финансовите и техническите средства за създаване на интернет платформа за улесняване на контактите и стимулиране на диалога по научноизследователски въпроси в рамките на мрежата от експертни центрове, анализиращи свързани с ОМУ и конвенционалните оръжия въпроси, включително МОЛВ.
            
         Подробно описание на проектите се съдържа в приложението.
   Член 2
   1.   ВП отговаря за изпълнението на настоящото решение.
   2.   Техническото изпълнение на посочените в член 1, параграф 3 проекти се осъществява от Консорциум на ЕС по неразпространението, основан на La Fondation pour la Recherche Stratégique (FRS), the Peace Research Institute Frankfurt (HSFK/PRIF), the International Institute for Strategic Studies (IISS) и the Stockholm International Peace Research Institute (SIPRI). Консорциумът на ЕС по неразпространението изпълнява тази функция под ръководството на ВП. За тази цел ВП сключва необходимите договорености с консорциума.
   Член 3
   1.   Референтната финансова сума за изпълнението на проектите по член 1, параграф 3 е в размер на 2 182 000 EUR.
   2.   Разходите, финансирани чрез посочената в параграф 1 сума, се управляват в съответствие с процедурите и правилата, приложими към общия бюджет на Съюза.
   3.   Комисията контролира правилното управление на разходите, посочени в параграф 1. За тази цел Комисията сключва споразумение за финансиране с Консорциума на ЕС по неразпространението. Споразумението предвижда, че консорциумът следва да осигури видимост на приноса на ЕС в съответствие с неговия размер.
   4.   Комисията полага усилия да сключи посоченото в параграф 3 споразумение за финансиране във възможно най-кратък срок след влизането в сила на настоящото решение. Тя информира Съвета за всякакви трудности в хода на този процес, както и за датата на сключване на споразумението за финансиране.
   Член 4
   1.   ВП докладва на Съвета за изпълнението на настоящото решение въз основа на редовни доклади, изготвяни от Консорциума на ЕС по неразпространението. Тези доклади представляват основа за оценката, извършвана от Съвета.
   2.   Комисията докладва за финансовите аспекти на проектите, посочени в член 1, параграф 3.
   Член 5
   1.   Настоящото решение влиза в сила в деня на приемането му.
   2.   Срокът на действие на настоящото решение изтича 36 месеца след датата на сключване на споразумението за финансиране, посочено в член 3, параграф 3.
   Срокът на действие изтича обаче 6 месеца след влизането на решението в сила, ако към този момент посоченото споразумение за финансиране още не е сключено.
   
      Съставено в Брюксел на 26 юли 2010 година.
      
         
            За Съвета
         
         
            Председател
         
         S. VANACKERE
      
   
   
      ПРИЛОЖЕНИЕ
      
         ЕВРОПЕЙСКА МРЕЖА ОТ НЕЗАВИСИМИ ЕКСПЕРТНИ ЦЕНТРОВЕ ПО ВЪПРОСИТЕ НА НЕРАЗПРОСТРАНЕНИЕТО В ПОДКРЕПА НА ИЗПЪЛНЕНИЕТО НА СТРАТЕГИЯТА НА ЕС СРЕЩУ РАЗПРОСТРАНЕНИЕТО НА ОРЪЖИЯ ЗА МАСОВО УНИЩОЖЕНИЕ (СТРАТЕГИЯ НА ЕС ЗА ОМУ)
      
      1.   Цели
      
      Целта на настоящото решение е изпълнението на препоръката относно политиката, издадена от Съвета на 8 декември 2008 г. в документа „Нови насоки за действие от страна на Европейския съюз в борбата срещу разпространението на оръжия за масово унищожение и системите за тяхната доставка“. Съгласно този документ в действията на Съюза за противодействие на разпространението може да се използва подкрепата, предоставяна от неправителствена мрежа за неразпространение, която обединява институции в сферата на външната политика и научноизследователски центрове, специализирани в стратегически области на Съюза, като същевременно се развиват съществуващи полезни мрежи. Тази мрежа може да се разшири и да обхване институции в трети държави, с които Съюзът провежда конкретен диалог във връзка с неразпространението.
      Тази мрежа от независими експертни центрове по въпросите на неразпространението ще има за цел да насърчи политическия диалог и диалога в областта на сигурността, както и обсъждането в дългосрочен план на мерките за борба с разпространението на оръжия за масово унищожение (ОМУ) и системите за тяхната доставка, в рамките на гражданското общество, и по-специално в експертните, научните и академичните среди. Мрежата ще бъде полезно подготвително звено за действията на Съюза и международната общност, свързани с неразпространението.
      Работата на мрежата трябва да обхваща и въпроси, свързани с конвенционалните оръжия, включително малките оръжия и леките въоръжения (МОЛВ), включително мерки за гарантиране на непрекъснатото изпълнение на стратегията на ЕС за борба с незаконното натрупване и трафика на МОЛВ и боеприпаси за тях (стратегията на ЕС за МОЛВ). Мрежата ще спомага за разработване на нови елементи от действията на Съюза, за да бъдат обхванати аспектите на предотвратяването и реагирането по въпросите на сигурността, свързани с конвенционалните оръжия, в т.ч. незаконната търговия и прекомерното натрупване на МОЛВ и боеприпаси за тях, както се предвижда в стратегията за МОЛВ. Предотвратяването на незаконната и нерегламентираната търговия с конвенционални оръжия, включително МОЛВ, също бе обявено за приоритет на Съюза в рамките на процеса за договор за търговията с оръжие.
      Мрежата би могла да допринесе за повишаване на осъзнаването от трети държави на предизвикателствата, свързани с разпространението на ОМУ и конвенционални оръжия, включително незаконната търговия и прекомерното натрупване на МОЛВ и боеприпаси за тях, както и на необходимостта от сътрудничество със Съюза и в рамките на международни форуми, по-конкретно Организацията на обединените нации, с цел предотвратяване, възпиране, преустановяване и по възможност премахване на програмите за разпространение, които пораждат загриженост в световен план, и на незаконната търговия и прекомерно натрупване на МОЛВ и боеприпаси за тях.
      Съюзът изразява желание да подкрепи мрежата, както следва:
      
                  —
               
               
                  чрез организиране на учредително заседание и годишна конференция с оглед на предаването на доклад и/или препоръки на представителя на Върховния представител на Съюза по въпросите на външните работи и политиката на сигурност (ВП),
               
            
                  —
               
               
                  чрез създаване на интернет платформа за улесняване на контактите и стимулиране на диалога по научноизследователски въпроси в рамките на мрежата от експертни центрове по въпросите на неразпространението.
               
            2.   Организация на мрежата
      
      Мрежата ще бъде отворена за всички имащи отношение изследователски институти и експертни центрове в Съюза и ще зачита изцяло разнородните мнения в рамките на Съюза.
      Мрежата ще улеснява контактите между неправителствени експерти, представители на държавите-членки и институциите на Съюза. Мрежата ще има готовност да работи с неправителствени участници от трети държави в съответствие със стратегиите на ЕС за ОМУ и МОЛВ, които се основават на идеята за многостранен подход и международно сътрудничество. Мандатът на мрежата ще обхваща неразпространението на ОМУ, системите за тяхната доставка и въпроси, свързани с конвенционалните оръжия, включително МОЛВ.
      Мрежата ще се председателства от представителя на ВП в съответствие с насоките, определени в рамките на Центъра за мониторинг на ОМУ относно мерките за неразпространение. Участниците в съответните подготвителни групи на Съвета (CODUN/CONOP/COARM и др.) ще могат да се консултират с мрежата по въпроси, свързани с неразпространението и конвенционалните оръжия, включително МОЛВ, като негови представители ще могат да присъстват на заседанията на мрежата. Заседанията на мрежата могат да се организират паралелно с тези на работните групи, ако това е осъществимо.
      Управлението на проекта ще бъде поверено на Консорциума на ЕС по неразпространението, основан на FRS, HSFK/PRIF, IISS и SIPRI, при тясно сътрудничество с представителя на ВП.
      Консорциумът на ЕС по неразпространението, който се консултира с представителя на ВП и държавите-членки, ще кани участници, работещи по въпросите на неразпространението и конвенционалните оръжия, на учредително заседание и на годишна конференция. Участниците трябва да докажат своите експертни знания и опит чрез поредица от публикации или други научноизследователски дейности по въпросите на неразпространението на ОМУ и конвенционалните оръжия.
      3.   Описание на проектите
      
      3.1.   Проект 1: Организиране на учредително заседание и годишна конференция с доклад и препоръки
      
      3.1.1.   Цел на проекта
      
      Целта на учредителното заседание е да се създаде европейска мрежа от независими експертни центрове по въпросите на неразпространението, които са установени в Съюза. Учредителното заседание, председателствано от представителя на ВП, ще организира дейността на мрежата и ще подготви годишната конференция с оглед на представянето на доклад и/или препоръки на представителя на ВП.
      На годишната конференция от тип „Карнеги“ по въпросите на неразпространението с участието на правителствени експерти и независими експертни центрове от Съюза и трети държави ще бъдат обсъдени и набелязани по-нататъшни мерки за борба с разпространението на ОМУ и системите за тяхната доставка и за справяне с предизвикателствата, свързани с конвенционалните оръжия, включително противодействие на незаконната търговия и прекомерното натрупване на МОЛВ и боеприпаси за тях. Годишната конференция може да бъде разделена на тематични модули и заключителна пленарна сесия, председателствана от представителя на ВП.
      Въз основа на годишната конференция ще бъде изготвен ориентиран към политиката доклад, наред с поредица от ориентирани към действия препоръки към представителя на ВП. Докладът ще бъде разпространен сред съответните институции на Съюза и държавите-членки и ще бъде публикуван онлайн.
      3.1.2.   Резултати от проекта
      
      
                  —
               
               
                  установяване на modus operandi за европейската мрежа от независими експертни центрове по въпросите на неразпространението,
               
            
                  —
               
               
                  учредяване на значима европейска конференция по въпросите на неразпространението, която да се превърне в основен форум за насърчаване на стратегическо обсъждане на мерките за борба с разпространението на ОМУ и системите за тяхната доставка и за справяне с предизвикателствата, свързани с конвенционалните оръжия, включително противодействие на незаконната търговия и прекомерното натрупване на МОЛВ и боеприпаси за тях,
               
            
                  —
               
               
                  представяне на ориентиран към политиката доклад и/или ориентирани към действия препоръки, който да подобри изпълнението на стратегиите на ЕС за ОМУ и МОЛВ и да послужи като полезна подготвителна стъпка за действията на Съюза и международната общност, свързани с неразпространението и конвенционалните оръжия,
               
            
                  —
               
               
                  подобряване на осъзнаването и познанията сред институциите на Съюза, държавите-членки, гражданското общество и трети държави относно заплахите, свързани с ОМУ и средствата за тяхната доставка, което би дало възможност за по-добро прогнозиране.
               
            3.1.3.   Описание на проекта
      
      Проектът предвижда организирането на две учредителни заседания, две годишни заседания и изготвянето на два доклада и/или препоръки:
      
                  —
               
               
                  учредително заседание с участието на до 50 независими експертни центъра от Съюза, работещи по въпросите на неразпространението и конвенционалните оръжия, включително МОЛВ,
               
            
                  —
               
               
                  годишна конференция с участието на правителствени експерти и до 200 независими експертни центъра от Съюза и трети държави, работещи по въпросите на неразпространението и конвенционалните оръжия, включително МОЛВ,
               
            
                  —
               
               
                  ориентиран към политиката доклад и/или ориентирани към действия препоръки, който да подобри изпълнението на стратегиите на ЕС за ОМУ и МОЛВ.
               
            3.2.   Проект 2: Създаване на интернет платформа
      
      3.2.1.   Цел на проекта
      
      Създаването на уебсайт ще улесни контактите в периодите между заседанията на мрежата и ще стимулира диалога по научноизследователски въпроси сред експертните центрове. Институциите на Съюза и държавите-членки също биха могли да извлекат полза от съществуването на специален уебсайт, на който участниците в мрежата могат свободно да обменят информация, да споделят идеи и да публикуват свои проучвания във връзка с неразпространението на ОМУ и средствата за тяхната доставка и по въпроси на конвенционалните оръжия, включително МОЛВ. Уебсайтът може да се придружава от електронен бюлетин.
      Проектът ще предостави онлайн последващи анализи на събитията и възможност за европейски научни изследвания. Той ще допринесе за ефикасно разпространение на резултати от научни изследвания сред общността от експертни центрове и правителствените кръгове. Това ще доведе до по-добро прогнозиране и познание за заплахите, свързани с разпространението на ОМУ и средствата за тяхната доставка, и конвенционалните оръжия, включително незаконната търговия и прекомерното натрупване на МОЛВ и боеприпаси за тях.
      3.2.2.   Резултати от проекта
      
      
                  —
               
               
                  създаване на платформа, на която експертните центрове в областта на неразпространението могат да обменят своите независими становища и анализи по въпросите на разпространението на ОМУ и конвенционалните оръжия, включително МОЛВ,
               
            
                  —
               
               
                  спомагане за по-добро разбиране за стратегиите на ЕС за ОМУ и МОЛВ в рамките на гражданското общество и да послужи като среда за комуникация между Съюза и мрежата от експертни центрове,
               
            
                  —
               
               
                  даване възможност за безплатното изтегляне от интернет на документи от заседанията на мрежата и от независимите експертни центрове, които са изразили желание безвъзмездно да споделят резултатите от своите научни изследвания,
               
            
                  —
               
               
                  подобряване на осъзнаването и познанията сред институциите на Съюза, държавите-членки, гражданското общество и трети държави относно заплахите, свързани с конвенционалните оръжия, ОМУ и средствата за тяхната доставка, което би дало възможност за по-добро прогнозиране.
               
            3.2.3.   Описание на проекта
      
      Използването на технология от типа на услугите за социални мрежи би могло да се проучи, когато това е осъществимо и целесъобразно, с цел да се спестят разходи и да се даде възможност за активна комуникация и обмен на информация онлайн между участниците в мрежата в позната среда. Консорциумът на ЕС по неразпространението, който ръководи проекта, отговаря за хостинга, оформлението и техническата поддръжка на уебсайта. Консорциумът би могъл да осигури основното обучение на представителя на ВП и съответните работни групи на Съвета във връзка с уебсайта.
      4.   Продължителност
      
      Общата очаквана продължителност на изпълнението на проектите е 36 месеца.
      5.   Бенефициери
      
      5.1.   Преки бенефициери
      
      Разпространението на ОМУ както от държави, така и от терористи бе определено в Европейската стратегия за сигурност и в стратегията на ЕС за ОМУ като потенциално най-голямата заплаха за сигурността на Съюза. По подобен начин в стратегията на ЕС за МОЛВ се отчита, че незаконната търговия и прекомерното натрупване на МОЛВ и боеприпаси за тях представляват сериозна заплаха за международния мир и сигурност. Предлаганите проекти служат на целите на Общата външна политика и политика на сигурност и допринасят за постигане на стратегическите цели, установени в Европейската стратегия за сигурност.
      5.2.   Непреки бенефициери
      
      Непреките бенефициери на проектите са:
      
                  а)
               
               
                  независими експертни центрове от Съюза и трети държави, работещи по въпросите на неразпространението и конвенционалните оръжия, включително МОЛВ;
               
            
                  б)
               
               
                  институции на Съюза;
               
            
                  в)
               
               
                  държави-членки;
               
            
                  г)
               
               
                  трети държави.
               
            6.   Трети страни участници
      
      Проектите ще се финансират изцяло по силата на настоящото решение. Експертите от мрежата могат да се считат за трети страни участници. Те ще работят в съответствие със своите стандартни правила.
      7.   Процедурни аспекти, координация и управителен комитет
      
      Управителният комитет ще се състои от представител на ВП и от изпълнителната структура, посочена в параграф 8. Управителният комитет редовно — поне веднъж на 6 месеца — ще разглежда изпълнението на решението на Съвета, включително посредством електронни средства за комуникация.
      8.   Изпълнителна структура
      
      Техническото изпълнение на настоящото решение на Съвета ще се повери на Консорциума на ЕС по неразпространението, който ще изпълнява тази задача под контрола на ВП. При изпълнението на дейностите си консорциумът ще си сътрудничи с ВП и държавите-членки, както и с други държави — страни по проекта, и с международни организации, когато е целесъобразно.